Мен – тәрбиешімін!

(Мамандығым мақтанышым)

«Баланың рухани өміріне тереңдей алмаған

адам нағыз тәрбиелеуші бола алмайды».

Василий Сухомлинский

Балаларды сүю деген мамандық барын білесіз бе? Мұндай мамандық бар. Мен – тәрбиешімін. Қазақстан республикасынығ болашағы, атақты ғұламаларды тәрбиелеп шығару – менің мамандығым. «Тәрбиесіз берілген білім – адамзаттың қас жауы» деп ғұлама Әл-Фараби атамыз айтқандай, білім жолына түсер алдында тәрбиешілердің алдынан өтеді. Яғни, болашақта бала қандай болып өсуі бізге – тәрбиешілерге байланысты. Баланың тұлға болып қалыптасуына ата-ана тәрбиесіммен қатар балабақша тәрбиешісінің оры өте зор.

Менің мамандығым біліктілікті, білімділікті, төзімділік пен шәкіртіне деген ерекше махаббатты талап етеді. Бала – болашақ, өсіріп, баптап отырған бәйтерек. Алдыма келген бүлдіршін – еліміздің ертеңі, көк байрағымызды желбіретер азамат. «Бала тәрбиесі – бір өнер, өнер болғанда ауыр өнер... Бала тар ойлы ақымақ болса, бала кінәлі емес, тәрбиеші кінәлі, бала сұлулықтан ләззат ала алмайтын мылқау жанды болса, бала айыпты емес, тәрбиеші айыпты» деп Жүсіпбек Аймауытов атамыз айтқан.

Міндетім балаларды сүйе білу ғана емес, психологиялық қамқорлық жасау. Тәрбиеші – тәрбиеленуші мен оның ата-аналарымен жақсы қарым-қатынас орнатып, қиын ситуациядан шыға білетін психолог. Сондықтан атқарар ісім мен көтерер жүгімнің ауыр екенін сезіне отырып, жеткіншектердің болашағына жауапкершілікті мойныма аламын.

Қазіргі таңда мамандығым біліктілікті талап ететіндіктен әрдайым ізденіс үстіндемін, білімімді жетілдіріп, балаларды тәрбиелеуде жаңа әдіс жолдарын пайдаланамын.

«Жол таңдауда жалтаңдауға болмайды» дейді емес пе, қиындығы мен қызығы қатар осы мамандықты таңдағаныма өкінбеймін. Сүйікті мамандығым болғандықтан осы салада ерен еңбегімді сіңіріп, елдің ертеңі болатын азаматтарды тәрбиелу басты мақсатым және осы мақсат жолында аянбай тер төгіп, білімімді үздіксіз шыңдауға дайынмын. Өйткені Қазақстан Республикасының дүниежүзінде алдыңғы қатарда тұруы, тіліміз бен тарихымызды әлем тануы тәрбиешілер, яғни менің берген тәрбиеме байланысты екенін ұғынамын.